KOMISIJOS SPRENDIMAS
2007 m. balandžio 30 d.
dėl Italijos Respublikos prašymo taikyti lengvatinį PVM tarifą tiekiant elektros energiją drėkinimo, vandens pumpavimo ir nusausinimo įrenginiams eksploatuoti
(pranešta dokumentu Nr. C(2007) 1823)
(Tik tekstas italų kalba yra autentiškas)
(2007/313/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 102 straipsnį,
kadangi:
(1)
Italija savo pirmajame 2006 m. spalio 3 d. Komisijoje užregistruotame laiške ir papildomame 2007 m. sausio 22 d. Komisijoje užregistruotame laiške pranešė Komisijai ketinanti taikyti lengvatinį PVM tarifą tiekiant elektros energiją drėkinimo konsorciumų drėkinimo, vandens pumpavimo ir nusausinimo įrenginiams eksploatuoti.
(2)
Italija nori taikyti lengvatinį (10 %) tarifą tiekiant elektros energiją drėkinimo konsorciumų, kurie yra viešosios teisės subjektai ir pagal nacionalinius teisės aktus atsako už vandens nusausinimo darbų ir pagalbinių darbų vykdymą, drėkinimo, vandens pumpavimo ir nusausinimo įrenginiams eksploatuoti. Be to, Italijoje nėra ir greitu laiku nebus kitų panašių subjektų, kurie vykdytų panašią veiklą.
(3)
Vadovaujantis Direktyvos 2006/112/EB 39 straipsniu, elektros energijos tiekimas galutiniame etape, tai yra, prekybininkų ir platintojų tiekimas galutiniam vartotojui, apmokestinamas toje vietoje, kur prekes įsigyjantis asmuo faktiškai naudoja ir vartoja prekes. Taip užtikrinama, kad tiekimas apmokestinamas toje šalyje, kur prekė yra faktiškai vartojama.
(4)
Planuojama priemonė, kuria drėkinimo, vandens pumpavimo ir nusausinimo įrenginių eksploatavimui skirtos elektros energijos tiekimui taikomas lengvatinis PVM tarifas, neturėtų iškreipti konkurencijos, jei ja naudotųsi bet kuris kitas tokiomis pačiomis sąlygomis įrenginius eksploatuojantis konsorciumas arba subjektas.
(5)
Kadangi priemonė yra bendro pobūdžio (taikoma įvairiam tiekimui, skirtam drėkinimo, vandens pumpavimo ir nusausinimo įrenginiams eksploatuoti), kuria nenustatoma jokių išimčių ir kuri netaikoma kaip taisyklė jokiam kitam tiekimui, skirtam prekybinei, profesinei arba kitokiai ekonominei veiklai, nėra konkurencijos iškraipymo pavojaus. Todėl Direktyvos 2006/112/EB 102 straipsnio sąlyga yra įvykdyta ir Italijai turėtų būti leidžiama taikyti šią priemonę,
PRIĖMĖ ŠĮ SPRENDIMĄ:
1 straipsnis
Italijai leidžiama taikyti lengvatinį PVM tarifą tiekiant elektros energiją drėkinimo, vandens pumpavimo ir nusausinimo įrenginiams eksploatuoti.
2 straipsnis
Šis sprendimas skirtas Italijos Respublikai.
Priimta Briuselyje, 2007 m. balandžio 30 d.